[Alexander Episcopus, servus servorum Dei, dilecto filio Guillelmo Notario nostro Abbati Cluniacensi salutem et Apostolicam benedictionem. Ex parte tua fuit nobis humiliter supplicatum, ut cum nonnulli Clerici, qui super conferendis certis sibi Prioratibus, Ecclesiis, et aliis Beneficiis Ecclesiasticis ad tuam collationem spectantibus, necnon super exhibendis sibi à te pensionibus, Apostolicæ sedis et Legatorum ipsius sub diversis formis litteras impetrarunt, multiplici te vexatione fatigent, subvenire tibi contra tot gravamina Apostolica sollicitudine curaremus. Nos igitur tuis supplicationibus inclinati, volentes super iis opportunum adhibere remedium, ne importabili provisionum sarcina prægraveris; Tibi et Monasterio tuo, ut per litteras Apostolic? Sedis et Legatorum ipsius impetratas hactenus, dummodo per eas non sit jus alicui vel aliquibus acquisitum, seu impetrandas in posterum, nisi dictæ Litteræ impetrandæ plenam et expressam de hac indulgentia, ac de eo quod es ejusdem Sedis Notarius fecerint mentionem, non possit cuiquam in Prioratibus, vel Ecclesiis, et Beneficiis ad tuam Collationem pertinentibus, aut etiam pensionibus aliquatenus provideri, nec tu ad providendum de iis per hujusmodi Litteras compelli possis, auctoritate præsentium indulgemus. Nulli ergo, etc. Datum Anagniæ. III. Nonas Julii, Pontificatus nostri anno primo.]